L’endemà que es tanqués el mercat de fitxatges el director d’esports professionals del Barça, Albert Soler, va assegurar que el Liverpool va exigir 200 milions d’euros pel traspàs de la seva estrella Philippe Coutinho i que per “coherència” i “responsabilitat” lògicament van descartar arribar a aquesta xifra. “No entrarem en el joc d’un mercat inflacionat”, va defensar el dirigent blaugrana.

Però segons uns documents filtrats per Football Leaks a través del setmanari alemany Der Spiegel, el Liverpool ja va instar al Barça a principis d’agost que no insistís més pel davanter brasiler perquè en cap cas estava en venda. El Barça ha explicat a l'ARA que publicar aquests documents podrien ser delicte, insistint en que no contradiuen la versió oferta fa unes setmanes pel club ja que les dates dels correus són anteriors a la darrera conversa, on s'haurien exigit 200 milions.

Der Spiegel es fa ressò de l’intercanvi d’emails que el director executiu del Barça, Òscar Grau, i el director esportiu del Liverpool, Michael Edwards, van mantenir des que el passat 20 de juliol el club blaugrana entregués per escrit la primera oferta formal pel futbolista. “Malauradament Philippe no està en venda a cap preu i com vostè sap ha renovat fa poc a llarg termini el seu contracte amb nosaltres”, va respondre Edwards, desitjant amb cortesia un retrobament dels dos equips a la Champions League però advertint que no volien mantenir cap mena de discussió més sobre Coutinho. Però segons el rotatiu alemany, el Barça ja tenia més o menys planificat la incorporació del brasiler. “Sens dubte és una operació cara, però el mercat s’ha tornat completament boig aquest estiu”, va escriure Grau en un altre email.

L’executiu blaugrana va millorar a principis d’agost l’oferta per Coutinho i va proposar al Liverpool 90 milions d’euros fixes més variables fins a 40 milions d’euros per possibilitar el traspàs. “Li demano amistosament que deixin d’assetjar públicament i privadament Philippe. Cap suma ens farà canviar de decisió”, va reaccionar Edwards, que va acusar el Barça de negociar formalment amb el jugador sense autorització del club anglès. Segons els documents que té a mà Der Spiegel, Grau va reaccionar ofès assegurant que era “pura invenció” que el Barça hagués negociat amb Coutinho sense l’aprovació del Liverpool.

Der Spiegel, no obstant, es pregunta com pot ser “pura invenció” si, a través de Football Leaks, li ha arribat un document de 20 pàgines, amb data del 31 d’agost, en què es detalla un acord entre el futbolista i el Barça. L’entitat blaugrana garantia a Coutinho 115 milions d’euros per cinc anys. L’agent del jugador hauria cobrat 10 milions d’euros si el fix del traspàs hagués estat de 100 milions d’euros.

Ultimàtum per Dembélé

El rotatiu alemany també informa que el Borussia Dortmund va posar un ultimàtum al Barça per fer efectiu el traspàs d’Ousmane Dembélé. Der Spiegel especifica que el Barça ja ha pagat 70 milions d’euros i que n’haurà de pagar 35 més el pròxim 1 de juliol com a quantitat fixa. A més, haurà d’abonar les següents variables: cinc milions d’euros després que Dembélé jugui 25 partits oficials; cinc més en arribar als 50 partits; cinc més en arribar als 75; i 5 més en arribar als 100. A més, per cada títol de Champions League que guanyi el Barça amb Dembélé, el Dortmund rebrà cinc milions d’euros més (fins a un màxim de 10) i per cada participació blaugrana al torneig (altres cinc, fins a un màxim de 10).